“એનઆરઆઇ વધુ” નું લેબલ ધરાવતી મહિલાઓ હજારોની સંખ્યામાં જુદા જુદા ફેમિલી બેકગ્રાઉન્ડમાંથી આવતી હોય છે. સરકારી અધિકારીઓ અને અવારનવાર હાથ ધરાતા સર્વેક્ષણમાંથી જાણવા મળ્યું છે કે પંજાબ, આંધ્ર પ્રદેશ, તેલંગાણા અને ગુજરાતમાં આ પ્રકારની સૌથી વધુ ફરિયાદો નોંધાઇ છે. આ પૈકીના પ્રત્યેક રાજ્ય છેતરાયેલી કે ઘરેલુ હિંસાનો ભોગ બનેલી પત્નિઓ દ્વારા નોંધાવાયેલી ફરિયાદોનો એક મોટો બેકલોગ ધરાવે છે. આ ફરિયાદોમાં લગ્ન બાદ ત્યજી દેવી (ક્યાંતો ભારતમાં અથવા તો વિદેશમાં), વિદેશમાં અગાઉથી જ બીજી પત્ની હોવી, પુરુષની નોકરી અને કમાણીની ખોટી માહિતી હોવી, દહેજ માટે શારીરિક અને માનસિક ત્રાસ આપવો, ઘરેલુ હિંસાનો ભોગ બનવો અથવા તો ખોટા દસ્તાવેજોના આધારે એકપક્ષીય રીતે છૂટા છેડા આપી દેવા જેવી વિવિધ બાબતોન સમાવેશ થાય છે. આ બધા કેસો ખાસ કરીને અમેરિકા, બ્રિટન અને પશ્ચિમ એશિયાના દેશોના છે કેમ કે આ દેશોમાં ઘણી મોટી સંખ્યામાં ભારતીયો સ્થાયી થયા છે. ફરિયાદ કરનારી મહિલાઓ વિવિધ પ્રકારનું શૈક્ષણિક બેકગ્રાઉન્ડ ધરાવતી હોય છે જેમાં અર્ધ-શિક્ષિતથી માંડીને એન્જિનિયરિંગ અને કોમ્પ્યુટર ટેકનોલોજી ગ્રેજ્યુએટ સુધીના શિક્ષણનો સમાવેશ થાય છે. મોટાભાગની ફરિયાદો અમેરિકામાંથી એવી પત્નિઓ તરફથી નોંધાય છે જેઓ એચ-4 વિઝા ધરાવતી હોય છે અને એચ-1બી વિઝા ઉપર રહેતા પોતાના પતિ ઉપર નાણાંકીય રીતે સંપૂર્ણ આધારિત હોય છે. ઉલ્લેખનીય છે કે 2015માં ઓબામા વહીવટીતંત્રએ એચ-4 વિઝા ધારકોને વર્ક પરમીટ માટે અરજી કરવાની મંજૂરી આપી તે પહેલાં એચ-4 વિઝા ધરાવનાર કોઇપણ વ્યક્તિને અમેરિકામાં કામ કરવાની છૂટ નહોતી. જો કે અમેરિકાની હાલની સરકારના વલણને જોતાં ઓબામા વહીવટીતંત્ર દ્વારા લેવાયેલો નિર્ણય કેટલો સમય અમલમાં રહેશે તે કહેવું મુશ્કેલ છે.